《齐天乐五十首 其四十六》
清代·端木埰

岁华如水流难住，凋年又看行尽。做冷风酸，禁寒雨细，到耳凄然几阵。

幽窗睡稳。爱纸帐虚明，素光萤粉。屋小于舟，添来竹瓦翠筠润。

青灯如豆静对，喜观书老眼，细字堪近。时复相于，此闲领略，佳处醰醰随分。

梅华数本。待持赠无由，祗通芳讯，独享惭余，愧君还自哂。

作者简介：清江苏江宁人，字子畴。同治间年四十余，始以优贡疏荐内阁中书，光绪间官至侍读。性兀傲不与时俗。卒年七十三。有《名文勖行录》、《赋源楚辞启蒙》及诗文词笔记等。